  Виталий Пронин Воткинскын улӥсьёслэн вормонъёсынызы тодматскиз, сюлмаськонъёссэс кылзӥз Удмуртилэн Тӧроез Александр Бречалов, кылем арня пумын отчы вуылыкуз. Завод паськыта Воткаысь огез азинскись предприятие - мувӧй но газ поттонъя оборудование дасясь «Техновек» огазеяськон. Предприятилы 18 ар. — «Техновекез» кылдытӥ-мы буш бусыын, мылкыдмы но тодон-валанмы сяна, номырмы ӧй вал, - тодаз вае заводлэн директорез Юрий Парамонов. Заводлэн кивалтӥсез но, воштӥсез но, валтӥсь инженерез но ас вакытазы ужамын Воткаысь заводын. Ӟеч тодон-валанэн специалистъёс шедьтӥзы асьсэ ӧрзэс: нырысь «Лукойллы» гайкаос но шпилькаос лэсьтыны ӧдъязы. Собере ини мувӧй но газ поттонъя скважинаослы тӥрлык поттыны кутскизы. Заводлэсь продукцизэ басьто Россиысь нефть но газ поттӥсь бадӟым компаниос. Кусып тупатэмын СНГ кунъёсысь предприятиосын. Табере мукет кунъёсы но сюрес усьтӥське ни. Матысь дыре Воткаын поттэм вуз вуоз Бахрейнэ, собере - Алжире. Заводын ужасьёссы 1 сюрс 100-лэсь ятыр. Но туала станокъёсын ужаны ӟеч но вылӥ тодон-валанэн специалистъёс кулэ. — Программной управлениен ужась станок борды ӟеч специалистэз гинэ юнматыны луэ, - шуэ директорлэн воштӥсез Юрий Кузнецов. Кылем арын 3 миллиард 222 миллион манет тыр вуз поттэмын. Предприятие азинскыны выль сюресъёс утча. Кылсярысь, литейной производствозэс паськытатыны чаклало. Проектлэн дуныз - 300 миллион манет. Со понна Россиысь промышленностез азинтонъя фондэ заявка келязы - возьмало капчиятэм кредит. — Республика юрттэт одно ик висъялоз. Мон данъяськисько, предприятиды мукет производительёсын вожвылъяськыны быгатэ шуыса, - вераз Александр Бречалов. Матысь аре - 2 ясли Дышетон удысысь юанъёсты сэрттӥзы-пертчизы Воткаысь лицейын. Та школа городысь огез устоез луэ. Берло 8 арзэ Воткае лыктыны быгато кунгож сьӧрысь нылпиос но - лицей ужа мукет кунъёсысь дышетскисьёсын вошъяськонъя программая. Кылем аре татын медициная класс усьтӥзы. Нылъёс но пиос котькуд субботае Воткаысь медициная колледжын практика ортчо. Озьы кык ар тодон-валан люкаса, пиналъёс «покчи медсестра (медбрат)» луыны удостоверение басьто. Удмуртилэн Тӧроез дышетӥсьёсын кенешиз, дышетон ужпумъёсты сэрт-тӥзы-пертчизы. Туэ городын пуктӥськоз 2 ясли. Вуоно арын чакламын йӧ дворец вуттыны. Таиз федерал программая лэсьтӥськоз. Огъя дуныз 257 миллион манет. Зэм, Воткинсклэн тужгес бадӟым сюлмаськонэз - выль школалы ёрмон. Татын аспӧртэм «рекордзы» вань: 2-тӥ сменаын дышетскись нылпиослэн лыдзыя Воткинск вань мукет городъёсты азьпалтэ. Угось берлоез школа городын ӝутэмын 20 ар талэсь азьло. — Республикаын туэ 4 школа пуктыны чакламын. Нош Воткинскын та ужпумез быдэстыны малпаськомы, 2 ар ортчыса, - оскытӥз Удмуртилэн Тӧроез. Ку выльдӥськоз сюрес? Городын улӥсьёслэсь сюлмаськонъёссэс но тау каронъёссэс Александр Бречалов кылзӥз «Юбилейный» культурая юртын. — Кытысь тамында егитъёс? Тӥледыз татчы кужмысь лыктыны косӥзы-а? Мон лэзисько - бертэлэ, - вазиськиз студентъёслы Тӧро. Егитъёс гурак серектӥзы но огзы но интыысьтызы ӧз вырӟе. Кенешон туж ӟырдыт пӧрмиз. Нырысь кыл сётӥзы транспортъя но сюрес хозяйствоя министрлы Алексей Горбачевлы. Со верамъя, кылем арын тупатъямын городысь 9 ульча, оглом 6 иськем сюресъёс выльдэмын. Та ужъёслы 34 миллион манет быриз. Туэ чакламын 3 иськем ульчаосты выльдыны. — Транспортлы вытэз 2 пол йылэтӥды, нош малы сюрес 2 поллы ӧжытгес лэсьтыны чакласькоды? - юа залысь егит воргорон. Министр интые кыл кутэ ачиз Александр Бречалов: — Приволжск федерал округысь вань мукет улосъёс пӧлын асьмелэн тужгес пичи тариф чакламын вал. Нош коньдон Сюрес фондэ ичи люкаське ке, озьыен, кыӵе уксёен асьмеос сюресъёсты тупатъяны кулэ? Бен, транспортлы вытэз ӝутӥм, озьы ке но вылӥ лыдпусозь ӧм вуттэ. Мон туж оскисько, матысь дыре Глазовын сямен ужаны быгатомы: отчы шедьтӥмы инвестор - «Росатом» огазеяськон 422 миллион манет висъяз, со чотын 44 ульчаосты тупатыны быгатӥмы. Нош пыргытэм вуж асфальтэн частной секторысь урамъёсты шобыртӥмы. Таяз арлы сыӵе инвестормы ӧвӧл. Но мон оскисько, сыӵе ик амалъя кулэ выльдыны Воткинскысь но, Сарапулысь но, Можгаысь но сюресъёсты. — Ижевск - Воткинск федерал трасса машинаосын тымиськемын. Татӥ сутка ӵоже 18 сюрс машина ортче. Ку сюресэз паськытатыны луоз ни? - юа мукетыз. — Та сюреслэсь 2 интызэ вуоно гужем выльдомы, нош паськытатыны али ум быгатэ. Али талы уксё Россилэн бюджетысьтыз уг лыкты, - вераз министр Алексей Горбачев. Висьытэ… эмъян удыс Воткаын 5 эмъян объектъёс. Уката сюлмаськытӥсь югдур поликлиникаын. Юртэз 1906-тӥ арын пуктэмын. Даурлэсь кема сылӥсь юртын, валамон ни, интыез туж ӝикыт. — Александр Владимирович, тау тӥледлы сюлмаськонъёсмес кылэмды понна. Табере городамы вань эндокринолог, - интыысьтыз султӥз арлыдо кышномурт. - Озьы ке но специалистъёсмы милям уг тырмо: кулэ окулист но, невролог но, гинеколог но. Удмуртилэн Тӧроез тазалыкез утёнъя министрез Игорь Титовез косӥз Воткинске эмъясьёсын десант лэзьыны. Туэ августэ Воткинскысь кыказ больницаосы вуыны кулэ егит специалистъёс, озьы ке но югдурез отчыозь тупатыны сюлмаськоно ни. Калыкен пумиськонэз час но ӝыны ӵоже йылпумъяны чакламын вал. Озьы ке но калыклэн юанъёсыз сомында люкаськиллям - Удмуртилэн командаез 2 часлэсь ятыр валэктонъёс сётъяз. Азьланяз быдэстоно ужпумъёс трос на - Воткаысь тыметэз сузяно, газ пыртоно, куашкан калэ вуэм коркаосысь выжоно. Алёна Скворцова Туспуктэм басьтэмын http://www.udmurt.ru сайтысь  